dwar il-finanzi pubbliċi fl-EMU 2007-2008

Kumitat għall-Affarijiet Ekonomiċi u Monetarji

MOZZJONI GĦAL RIŻOLUZZJONI TAL-PARLAMENT EWROPEW Error!

RIŻULTAT TAL-VOTAZZJONI FINALI FIL-KUMITAT………

MOZZJONI GĦAL RIŻOLUZZJONI TAL-PARLAMENT EWROPEW

Il-Parlament Ewropew ,

– wara li kkunsidra l-komunikazzjoni tal-Kummissjoni tal-24 ta' Ġunju 2008 dwar il-finanzi pubbliċi fl-EMU - 2008 – ir-rwol tal-kwalità tal-finanzi pubbliċi fil-qafas tal-governanza tal-UE ( COM(2008)0387 ),

– wara li kkunsidra l-komunikazzjoni tal-Kummissjoni tat-13 ta' Ġunju 2007 dwar il-finanzi pubbliċi fl-EMU - 2007 – l-iżgurar tal-effettività tat-taqsima preventiva tal-SGP ( COM(2007)0316 ),

– wara li kkunsidra l-komunikazzjoni tal-Kummissjoni tas-7 ta' Mejju 2008 dwar l-EMU@10: suċċessi u sfidi wara 10 snin ta' Unjoni Ekonomika u Monetarja ( COM(2008)0238 ),

– wara li kkunsidra r-riżoluzzjoni tiegħu tas-26 ta' April 2007 dwar il-finanzi pubbliċi fl-EMU 2006

ĠU C 74 E, 20.3.2008, p.

– wara li kkunsidra r-riżoluzzjoni tiegħu tat-22 ta' Frar 2005 dwar il-finanzi pubbliċi fl-EMU - 2004

ĠU C 304 E, 1.12.2005, p.

– wara li kkunsidra r-riżoluzzjoni tiegħu tat-12 ta' Lulju 2007 dwar ir-Rapport Annwali dwar iz-zona tal-Euro - 2007

ĠU C 175 E, 10.7.2008, p.

– wara li kkunsidra r-riżoluzzjoni tiegħu tal-14 ta' Novembru 2006 dwar ir-Rapport Annwali - 2006 dwar iz-zona tal-Euro

ĠU C 314 E, 21.12.2005, p.

– wara li kkunsidra r-riżoluzzjoni tiegħu tal-20 ta' Frar 2008 dwar id-dħul għall-Kunsill tar-Rebbiegħa 2008 f'dak li jirrigwarda l-Istrateġija ta' Liżbona

– wara li kkunsidra r-riżoluzzjoni tiegħu tal-15 ta' Novembru 2007 dwar l-interess Ewropew: il-ksib tas-suċċess fl-era tal-globalizzazzjoni

ĠU C 282 E, 6.11.2008, p.

– wara li kkunsidra r-riżoluzzjoni tiegħu tal-15 ta' Frar 2007 dwar is-sitwazzjoni tal-ekonomija Ewropea: rapport preparatorju dwar il-linji gwida wiesgħa tal-politika ekonomika għall-2007

ĠU C 287E, 29.11.2007, p.535. ,

– wara li kkunsidra l-komunikazzjoni tal-Kummissjoni dwar il-Kontribut tal-Politiki ta' Tassazzjoni u Dwana għall-Istrateġija ta' Liżbona ( COM(2005)0532 ) u r-riżoluzzjoni tal-Parlament tal-24 ta' Ottubru 2007 dwarha

ĠU C 263 E, 16.10.2008, p.

– wara li kkunsidra r-riżoluzzjoni tiegħu tat-3 ta' Lulju 2003 dwar l-ibbaġitjar skont il-ġens - il-bini tal-baġits pubbliċi mill-perspettiva tal-ġens

ĠU C 74E, 24.3.2004, p.746. ,

– wara li kkunsidra r-riżoluzzjoni tal-Kunsill Ewropew dwar il-koordinament tal-politika ekonomika fi stadju 3 tal-EMU u dwar l-Artikolu 109 u 109b tat-Trattat tal-KE, annessi mal-konklużjonijiet tal-Presidenza wara l-laqgħa mal-Kunsill Ewoprew fi Brussell fit-12 u t-13 ta' Diċembru 1997,

– wara li kkunsidra l-konklużjonijet tal-laqgħa tal-Kunsill tal-Ecofin tal-4 ta' Novembru 2008 għal dak li għandu x'jaqsam mal-inizjattivi internazzjonali b'rispons għall-kriżi finanzjarja u l-preparazzjonijiet għas-samit internazzjonali dwar il-kriżi,

– wara li kkunsidra l-komunikazzjoni tal-Kummissjoni tad-29 ta' Ottubru 2008 bl-isem "Minn kriżi finanzjarja għall-irkupru: Qafas Ewropew għall-azzjoni" ( COM(2008)0706 ),

– wara li kkunsidra l-konklużjonijiet tal-Presidenza wara l-laqgħa tal-Kunsill Ewropew fi Brussell tal-15 u s-16 ta' Ottubru 2008, f'dak li għandu x'jaqsam mat-tisħiġ tar-regolazzjoni u s-superviżjoni tas-swieq finanzjarji,

– wara li kkunsidra l-laqgħa tal-Kapijiet tal-Istat u tal-Gvern tal-Eurogroup, li saret fit-12 ta' Ottubru 2008, biex jiġi adottat pjan ta' salvataġġ ikkoordinat għal kontra l-kriżi ekonomika,

– wara li kkunsidra l-konklużjonijet tal-laqgħa tal-Kunsill tal-Ecofin tas-7 ta' Ottubru 2008 dwar ir-risponsi immedjati għat-taqlib finanzjarju, u r-riżoluzzjoni tal-Parlament Ewropew tat-22 ta' Ottubru 2008 dwar il-laqgħa tal-Kunsill Ewropew tal-15 u s-16 ta' Ottubru 2008

– wara li kkunsidra l-konklużjonijiet tal-Kunsill Ecofin tal-14 ta' Mejju 2008 dwar l-iżgurar tal-effiċjenza u l-effettività futuri tan-nefqa soċjali u t-triq 'il quddiem fl-analiżi tal-kwalità tal-finanzi pubbliċi,

– wara li kkunsidra l-konklużjonijiet tal-laqgħa tal-Kunsill Ecofin tad-9 ta' Ottubru 2007 għal dak li għandu x'jaqsam mal-kwalità tal-finanzi pubbliċi: il-modernizzazzjoni tal-amministrazzjoni pubblika,

– wara li kkunsidra l-konklużjonijiet tal-laqgħa tal-Kunsill Ecofin tad-10 ta' Ottubru 2006 għal dak li għandu x'jaqsam mal-kwalità tal-finanzi pubbliċi,

– wara li kkunsidra l-Artikolu 45 tar-Regoli ta' Proċedura tiegħu,

– wara li kkunsidra r-Rapport tal-Kumitat għall-Affarijiet Ekonomiċi u Monetarji ( A6-0507/2008 ),

A. billi l-finanzi pubbliċi ta' kwalità (QPFs) li jwasslu għal żvilupp sostenibbli huma t-timbru tal-impenn tagħna lejn il-ġenerazzjonijiet futuri, li huwa partikolarment importanti fil-qagħda ta' bħalissa ta' taqlib kbir fis-swieq,

B. billi hemm il-ħtieġa li jiġu żviluppati politiki għal finanzi pubbliċi ta' kwalità (QPF), ikkoordinati fil-livell Ewropew, u b'mod partikulari fiz-zona tal-Euro, li jkunu kwadrati u vvalutati abbażi ta' strumenti komuni standardizzati u li jkollhom l-għan li jappoġġjaw it-tkabbir tul il-perjodu sabiex jintlaqgħu l-isfidi tal-bidla demografika, tal-globalizzazzjoni u tal-bidla fil-klima,

C. billi l-għan tal-finanzi pubbliċi għandu jkun li jkunu ta' sostenn għall-qafas makroekonomiku, li jipprovdu servizzi u prodotti pubbliċi, kif ukoll li jpattu għan-nuqqasijiet fis-swieq u l-impatti esterni,

D. billi qafas konċettwali u operattiv għall-QPF li jkollu bħala tir it-tkabbir, u l-mira li t-tkabbir isir il-punt ta' riferiment aħħar għall-valutazzjoni tal-QPF, it-tnejn huma marbuta mal-konsiderazzjoni li l-politiki dwar il-baġit u dwar in-nefqa pubblika tal-Istati Membri għandhom ikunu orjentati lejn iż-żamma u t-tiġdid tal-istat tal-welfare, il-ħarsien tal-ħarsien soċjali u t-tqassim mill-ġdid tar-riżorsi,

E. billi l-livell baxx ta' investiment pubbliku fl-Unjoni Ewropea (anqas minn 3 % tal-GDP) u n-natura frammentarja tiegħu għandhom effetti negattivi fuq l-objettiv tat-tkabbir sostenibbli fit-tul, li fil-fatt jeħtieġ nefqa pubblika speċifika u prijoritizzata,

F. billi huwa meħtieġ u xieraq li l-analiżi u l-valutazzjoni tal-finanzi pubbliċi, u l-prospetti għas-sostenibilità tagħhom, isirilhom approċċ mill-perspettiva tad-differenza bejn is-sessi,

Il-bidla fit-trends ekonomiċi mill-2007 sal-2008 - il-kriżi u l-prospettiva ekonomika u finanzjarja

Jinnota li l-analiżi tal-qagħda tal-finanzi pubbliċi fl-2007 u fl-ewwel parti tal-2008 turi b'mod ċar bidla fit-trend ekonomika kif ukoll prospettiva fuq l-orizzont ta' rallentament fl-ekonomija u fit-tkabbir, imżewġin mar-rata aktar baxxa u kontinwata tal-inflazzjoni u l-avariji fid-dħul;

Jesprimi t-tħassib tiegħu dwar il-qagħda ekonomika u finanzjarja diffiċli li qiegħda tolqot l-Ewropa u lid-dinja bħalissa, li qiegħda toħloq livell ta' instabilità bla preċedent, u jinnota d-dinamiki l-ġodda li qegħdin jiżviluppaw fir-relazzjoni bejn is-settur pubbliku u dak privat u l-bidliet fil-politika monetarja u ekonomika fejn, minħabba l-fallimenti tas-swieq u n-nuqqas ta' regoli u superviżjoni, l-intervent tas-settur pubbliku qiegħed jerġa' jikseb rwol ta' pern, li saħansitra xi drabi jieħu l-għamla tan-nazzjonalizzazzjoni mingħajr tidwir;

Jiġbed l-attenzjoni li l-kriżi f'setturi strateġiċi, b'mod speċjali fl-oqsma tal-finanzi u t-trasport, qiegħda tħeġġeġ l-investiment pubbliku fit- takeovers , bla ma jingħata kas li jiġu limitati dawk l-operazzjonijiet ta' salvataġġ għal dak li hu strettament neċessarju għas-sostentament u l-iżvilupp tal-ekonomija Ewropea u biex jiġi żgurat li ma jirrispondux għal interessi purament nazzjonali;

Iqis li l-Kummissjoni u l-Istati Membri għandhom jipprovdu valutazzjoni xierqa tar-riperkussjonijiet fuq il-finanzi pubbliċi tal-għajnuna lis-settur pubbliku u l-parteċipazzjoni fl-industriji l-kbar u fis-settur finanzjarju u tal-kreditu; iqis ukoll li jkun utli li dawn ir-riperkussjonijiet jiġu vvalutati skont ir-rabta mal-kompetizzjoni, mal-operat tas-suq intern u maż-żamma tal-istess kundizzjonijiet għal kulħadd;

Jenfasizza li l-Patt ta' Stabilità rivedut diġà jippermetti li tittieħed azzjoni bħala tweġiba għal qagħdiet partikularment gravi u li l-konsolidament finanzjarju u l-objettivi stabbiliti fil-pjanijiet ta' stabilità u konverġenza jibqgħu fundamentali għall-prospetti tal-irkupru u t-tkabbir;

Jiġbed l-attenzjoni għall-importanza ta' strateġija kkoordinata fil-livell Ewropew biex tikkumbatti l-evażjoni tat-taxxa u l-paradisi fiskali – fl-interess tal-pubbliku, ta' min iħallas it-taxxi u tal-kontijiet pubbliċi – l-aktar fi żmien meta l-konsolidament finanzjarju u l-livelli tad-dejn pubbliku jistgħu jkunu affettwati ħażin mill-investimenti pubbliċi konsiderevoli li qegħdin isiru b'appoġġ għall-parteċipanti finanzjarji u industrijali l-kbar;

Jenfasizza li huwa wkoll fl-interess tal-pubbliku, ta' min iħallas it-taxxi u tal-baġits pubbliċi li jiġi żgurat li kull intervent u użu ta' fondi pubbliċi għas-salvataġġ tal-organizzazzjonijiet finanzjarji għandu jkun akkumpannjat minn superviżjoni xierqa, titjib konkret fil-governanza u fil-kondotta tan-negozju tal-impriża jew tal-istituzzjoni, limiti preċiżi fuq l-ammonti mħallsa lill-uffiċjali eżekuttivi kif ukoll responsabilità ċara fil-konfront tal-awtoritajiet pubbliċi; iħoss li jkun ta' għajnuna, f'dan il-kuntest, li l-Kummissjoni tippromwovi l-introduzzjoni ta' linji gwida biex jiġi żgurat li jkun hemm implimentazzjoni konsistenti u kkoordinata tal-pjanijiet ta' azzjoni nazzjonali diversi;

Hu tal-fehma li l-intervent fuq skala kbira fis-settur pubbliku implimentat minn diversi Stati Membri biex isalva u jgħin l-industrija bankarja u finanzjarja se jkollu riperkussjonijiet ċari fuq il-finanzi pubbliċi u d-dħul personali; iqis, għalhekk, li hu meħtieġ li l-piż tat-taxxa għandu jinfirex b'mod xieraq u ekwu fuq kull min iħallas it-taxxa, u dan ifisser, min-naħa l-waħda, l-impożizzjoni ta' livell xieraq ta' tassazzjoni fuq il-parteċipanti finanzjarji kollha u, min-naħa l-oħra, il-provvediment ta' tnaqqis gradat u sostanzjali fil-piż tat-taxxa fuq is-salarji u l-pensjonijiet mil-livell medju sa dak baxx – bi tnaqqis fit-taxxi, reviżjoni tar-rati tat-taxxi u kumpens għall-pressjoni fiskali – b'mod tali li jitnaqqas il-faqar, u mhux biss dak estrem, u biex jiġi promoss il-konsum u t-tkabbir fid-domanda, biex b'hekk ikun hemm reazzjoni kontroċiklika għall-kriżi ekonomika ta' bħalissa li qiegħda tħabbar reċessjoni;

Jenfasizza li l-politiki makroekonomiċi Ewropej għandhom jipprovdu tweġiba malajr u kkoordinata għar-riskji tar-reċessjoni u l-instabilità finanzjarja, u jħeġġeġ lill-Kummissjoni u lill-Istati Membri – u b'mod partikulari dawk taz-zona tal-Euro – biex jużaw il-flessibilità tal-Patt tal-Istabilità b'mod intelliġenti u unidirezzjonali, kif ukoll il-mekkaniżmi kontrocikliċi xierqa mmirati lejn bidla strutturali, l-allokazzjoni effiċjenti tal-fondi pubbliċi, ir-ristrutturar tan-nefqa pubblika u l-investimenti għat-tkabbir skont l-objettivi ta' Liżbona, filwaqt li tingħata attenzjoni speċjali għar-rwol tal-SMEs;

Jenfasizza, f'dan il-kuntest, il-ħtieġa, partikolarment fiz-zona tal-Euro, għal strateġija komuni dwar il-politiki dwar il-pagi, li tkun taħseb għal żjidiet fil-pagi skont l-inflazzjoni u l-produttività veri, billi l-politiki fiskali u dawk dwar il-pagi huma lievi b'saħħithom u effettivi fuq id-domanda u għall-istabilità u t-tkabbir ekonomiku;

Jilqa' l-fatt li qegħdin ifiġġu oqsma tat-teħid tad-deċiżjonijiet li fihom l-Eurogroup qiegħed jagħmel tal-korp ta' koordinament politiku u ekonomiku (ewlieni) biex juri r-risponsijiet malajr u l-istrateġiji maqbulin konġuntament, mhux biss bħala rispons għall-kriżi ekonomika u finanzjarja, imma wkoll biex jirrivitalizza l-istrateġiji ta' investiment makroekonomiċi u konġunti mmirati lejn it-titjib tal-prospetti għat-tkabbir, l-evitar ta' riperkussjonijiet gravi fuq il-finanzi pubbliċi u l-istabilità finanzjarja fl-Unjoni Ewropea u jgħin biex jinkiseb bilanċ aħjar bejn il-politiki ekonomiċi u monetarji fi ħdan l-Unjoni Ewropea;

Iqis li jkun utli li jiġi stabbilit mekkaniżmu obbligatorju għall-konsultazzjoni u l-koordinazzjoni bejn il-Kummissjoni u l-Istati Membri – u b'mod partikulari dawk tal-Eurogroup – qabel ma jiġu adottati miżuri ekonomiċi ewlenin, partikolarment fil-każ ta' miżuri li jindirizzaw il-volatilità tal-prezzijiet għall-enerġija, il-materja prima u l-prodotti tal-ikel;

Is-sostenibilità tal-finanzi pubbliċi u l-effettività tat-taqsima preventiva tal-Patt ta' Stabilità u Tkabbir

Iqis li s-sostenibilità tal-finanzi pubbliċi hija kundizzjoni minn qabel u prijorità mhux biss għall-istabbilità u t-tkabbir u l-formulazzjoni tal-politika tal-impjiegi, soċjali u ambjentali makro-ekonomika ta' kull Stat Membru, imma wkoll għall-futur tal-ekonomija u tal-mudell soċjali Ewropew intrinsiku fl-iżvilupp tal-Unjoni Ewropea;

Jesprimi t-tħassib kbir tiegħu dwar il-konsegwenzi diretti tal-kriżi finanzjarja internazzjonali ta' bħalissa fuq is-sostenibilità u l-kwalità tal-finanzi pubbliċi fl-Istati Membri; jesprimi tħassib partikulari dwar l-impatt ta' dik il-kriżi fuq l-ekonomija reali u l-bilanċ tal-pagamenti fl-Istati Membri l-ġodda, li mhumiex fiz-zona tal-Euro, u li qegħdin jaraw tnaqqis drastiku fl-investiment barrani dirett;

Jenfasizza li d-defiċit u d-dejn pubbliku qed ikollhom impatt negattiv fuq it-tkabbir billi jillimitaw il-marġni li fihom l-Istati Membri jkunu jistgħu jimmanuvraw matul perjodi ta' kriżi; jappella lill-Istati Membri biex jagħmlu sforzi akbar ħalli jikkonsolidaw il-baġits tagħhom u jnaqqsu d-dejn pubbliku fil-perjodi ta' tkabbir bħala kundizzjoni minn qabel għall-kisba ta' ekonomija Ewropea b'saħħitha, kompetittiva u sostenibbli; jenfasizza wkoll li l-miżuri biex inaqqsu d-defiċit u d-dejn pubbliku li jkunu tfasslu ħażin – bħall-qtugħ indiskriminat fl-investiment pubbliku – ikollhom effetti kuntrarji fuq il-prospettivi ta' tkabbir fit-tul;

Jindika illi fid-dawl taċ-ċirkostanzi internazzjonali l-ġodda dovuti għall-kriżi finanzjarja preżenti u r-rallentament ekonomiku li ħa bdew jaffettwaw l-impjiegi u t-tkabbir fiz-zona tal-Euro, huwa diffiċli li tiġi evitata żjieda fid-defiċit; jissuġġerixxi, għalhekk, illi l-Istati Membri għandhom jagħmlu użu mmirat aħjar tal-flessibilità li jipprovdi l-Patt għall-Istabilità u t-Tkabbir (SGP) sabiex jinkoraġġixxu l-irkupru u t-tkabbir ekonomiku; jiġbed l-attenzjoni għall-implikazzjonijiet baġitarji tal-kriżi finanzjarja ta' bħalissa, u jistieden lill-Kummissjoni biex tivvaluta l-effetti fuq l-iffinanzjar pubbliku tal-Istati Membri tal-fondi pubbliċi użati fil-pjanijiet ta' salvataġġ għall-istituzzjonijiet finanzjarji nazzjonali; jistieden lill-Kummissjoni biex teżamina l-effetti tal-kriterji tal-SGP fil-kuntest ta' bħalissa, meta t-tkabbir ekonomiku miexi bil-mod u bosta Stati Membri qegħdin iħabbtu wiċċhom mal-prospett ta' reċessjoni, u jitlob li ssir valutazzjoni tal-effetti tal-ispiża dejjem tikber tal-kreditu fuq id-dejn pubbliku tal-Istati Membri;

Jinnota li l-SGP rivedut qed jiffunzjona tajjeb; iqis li t-taqsima korrettiva ġiet applikata b'mod sodisfaċenti fis-snin li għaddew u jenfasizza l-importanza tat-taqsima ta' prevenzjoni bħala strument vitali fir-rigward tas-sostenibilità u l-konverġenza tal-politiki finanzjarji tal-Istati Membri, b'mod partikulari dawk fiz-zona tal-Euro;

Jaqsam il-fehmiet tal-Kummissjoni dwar l-importanza tat-taqsima preventiva tal-SPG, dwar l-appoġġ u t-tfakkiriet lill-Istati Membri u dwar l-iskambju tal-aqwa prattiki; jaqbel, b'mod partikulari, li din it-taqsima għandha tkun ibbażata fuq approċċ għaż-żmien medju għall-politiki baġitarji u fuq il-koordinazzjoni fil-livell Ewropew, billi l-azzjoni effettiva teħtieġ li l-isfidi għall-politiki ekonomiċi u baġitarji fl-Unjoni Ewropea jinftiehmu konġuntament kif ukoll li jkun hemm impenn politiku qawwi biex dawn jiġu indirizzati permezz ta' interventi kontroċikliċi li jiġbdu fl-istess direzzjoni;

Jenfasizza l-importanza tal-objettiv fuq tul ta' żmien medju (MTO) bħala objettiv baġitarju speċifiku marbut mal-politika ekonomika, fiskali u tad-dħul, li għandu jintlaħaq permezz ta' djalogu makro-ekonomiku bil-għan li jindirizza s-sitwazzjoni speċifika f'kull Stat Membru u jiġi determinat fuq bażi pluriennali; iħeġġeġ lill-Istati Membri jsaħħu l-kredibilità u l-leġittimità tal-MTO kemm fuq il-livell nazzjonali, permezz ta' involviment aktar mill-qrib tad-dipartimenti tal-gvern, tal-parlamenti nazzjonali u tas-sieħba soċjali (ta' sjieda nazzjonali) u kif ukoll fuq il-livell lokali, permezz tal-finanzi pubbliċi subnazzjonali, billi jiġu stabbiliti SGPs u MTOs reġjonali, billi jitqies l-impatt tan-nefqa u l-investiment pubbliku lokali fuq il-finanzi pubbliċi nazzjonali u fuq il-prospettivi ta' tkabbir tal-pajjiżi varji;

Iqis li l-konsistenza bejn il-programmi baġitarji pluriennali u t-twaqqif u l-implimentazzjoni tal-baġits annwali hija ta' importanza fundamentali; jistieden lill-Istati Membri jkunu aktar rigorużi meta jagħmlu t-tbassir makroekonomiku kif ukoll jikkoordinaw aktar mill-qrib meta jistabilixxu l-kriterji, l-iskadenzi u l-objettivi għal kull qafas tal-infiq pluriennali, sabiex jiġi żgurat li tikber l-effiċjenza u li jkun hemm prestazzjoni aħjar tal-politiki baġitarji u makroekonomiċi fil-livell Ewropew;

Jiġbed l-attenzjoni li l-Istati Membri jeħtieġu riformi strutturali addizzjonali u aktar dixxiplina baġitarja, kif ukoll politiki fiskali antiċikliċi li jnaqqsu d-defiċit baġitarji fi żminijiet ta' tkabbir ekonomiku, sabiex jitħejjew aħjar biex jilqgħu għat-taqlibiet esterni negattivi;

Jisħaq fuq l-importanza li jitfasslu pjanijiet makroekonomiċi biex jilqgħu għat-taqlibiet esterni (bħall-kriżi finanzjarja tas-subprime) li ma jqisux biss il-qagħda taz-zona tal-Euro imma wkoll dik tal-ekonomiji li bdew ilaħħqu mal-oħrajn fl-Unjoni Ewropea;

Finanzi pubbliċi - fattur prinċipali ta' approċċ ekonomiku usa' u aktar komprensiv

Jenfasizza li l-objettiv prinċipali li jkun hemm finanzi sodi u kkonsolidati għandu jkun definit fuq il-bażi tal-obbligi skont il-Patt ta' Stabilità ġdid u, fl-istess ħin, fuq il-perspettiva tal-iżvilupp, it-tkabbir u l-kompetittività tal-Aġenda ta' Liżbona, li teħtieġ riformi strutturali, kif ukoll strutturi ta' nfiq pubbliku u tassazzjoni li jappoġġjaw l-investimenti (fil-kapital uman, fir-riċerka u fl-innovazzjoni, fl-edukazzjoni u fit-taħriġ, inkluża l-edukazzjoni ogħla, is-saħħa, l-infrastruttura, l-ambjent, is-sigurtà u l-ġustizzja) u r-ridistribuzzjoni tad-dħul sabiex jiġu promossi t-tkabbir tal-koeżjoni soċjali u l-impjegi;

Jenfasizza li l-objettivi tal-finanzi pubbliċi, stabbiliti fuq il-bażi ta' linji gwida integrati fiċ-ċiklu l-ġdid ta' Liżbona, għandhom jgħaqqdu l-pjanijiet ta' stabilità u konverġenza mal-pjanijiet ta' riforma nazzjonali b'mod koerenti u organiku; jemmen li l-valur miżjud ta' finanzi pubbliċi Ewropej b'saħħithom u orjentati lejn it-tkabbir għandhom ikunu riflessi – b'mod partikulari fiz-zona tal-Euro – f'politika Ewropea ta' investiment f'infrastruttura pubblika, imfassla u kkoordinata fuq il-bażi ta' objettivi komuni li jistgħu jiġu ffinanzjati mhux biss mill-baġits nazzjonali u (parzjalment) mill-baġit tal-UE, imma wkoll minn strumenti finanzjarji Ewropej ġodda (ngħidu aħna l-Eurobond jew il-Fond Ewropew għall-Investiment) bil-għan li t-tkabbir, il-produttività u l-kompetittività tal-Unjoni u taz-zona tal-Euro fil-kuntest internazzjonali jkunu sostenibbli;

Iqis li jkun utli li jitwaqqaf mekkaniżmu obbligatorju għall-konsultazzjoni mal-parlamenti nazzjonali, flimkien mal-Parlament Ewropew , b'attenzjoni għall-iżvilupp koordinat tal-programmi ta' stabilità u konverġenza fil-Patt ta' Stabilità, kif ukoll ta' programmi ta' riforma nazzjonali skont il-linji ta' gwida integrati ta' Liżbona, b'tali mod li dawn ikunu marbuta u ppreżentati ma' xulxin, possibilment fil-ħarifa ta' kull sena;

Jaqbel li l-bidla demokratika qed tagħmel il-ħtieġa ta' riforma strutturali aktar neċessarja, b'mod partikulari f'dak li jirrigwarda l-iskemi tal-pensjoni, is-saħħa pubblika u l-kura fuq tul ta' żmien twil, u jindika li jkun ristrettiv wisq jekk l-iffukar ikun biss fuq il-popolazzjoni li qed tixjieħ (u r-rata ta' twelid li qed tonqos) mingħajr ma jitqies l-impatt tal-globalizzazzjoni, inkluż il-fluss li ma jistax jitwaqqaf ta' immigranti li ġejjin minn pajjiżi terzi mhux biss minħabba raġunijiet ekonomiċi imma wkoll bħala mezz biex tiġi evitata l-gwerra u d-diżastri klimatiċi;

Jenfasizza l-importanza tal-politiki tal-impjieg u tal-inklużjoni soċjali, billi jitqiesu kif jixraq il-ħtiġiet ta' ġenerazzjonijiet, sessi u persuni differenti, abbażi tal-prinċipji ta' flessigurtà u b'hekk ukoll il-miżuri pro-attivi li jappoġġjaw il-pagi u d-dħul permezz ta' djalogu soċjali li jagħti prijorità lill-produttività li dejjem qed tikber mingħajr ma jiġu traskurati miżuri li jipproteġu l-pensjonijiet, mingħajr ma jintnesa li l-pensjonijiet mhux xierqa mhux biss huma problema soċjali imma wkoll jagħtu lok għal żieda fin-nefqa fuq is-sigurtà soċjali u bħala riżultat, jiżdiedu l-ispejjeż tal-finanzi pubbliċi;

Iqis li s-swieq u s-servizzi finanzjarji koperti mill-politiki tal-Istrateġija ta' Liżbona għandhom ikunu marbuta mal-istabilità finanzjarja u mal-mekkaniżmi ta' superviżjoni biex jagħtu garanzija ta' ħarsien kontra r-riperkussjonijiet negattivi għat-tkabbir u l-finanzi pubbliċi; jesprimi t-tħassib tiegħu li qed jiġi indikat li qegħdin jintużaw derivattivi u strumenti finanzjarji ġodda, l-aktar mill-amministrazzjonijiet lokali, li jistgħu jġibu z-zoni lokali b'daharhom mal-ħajt;

Iqis li jeħtieġ li jiġi adottat approċċ ġdid għall-finanzi pubbliċi li jkun sistematiku u koordinat fost l-Istati Membri, u b'mod partikulari f'dawk taz-zona tal-Euro, bil-għan li jgħin it-tkabbir ekonomiku fit-tul (u l-potenzjal għat-tkabbir) u li jkun iċċentrat fuq qafas multidimensjonali li jiddefinixxi u jkejjel il-kwalità tal-finanzi pubbliċi u li jsaħħaħ l-ekonomija Ewropea biex tilqa' għat-taqlibiet esterni sabiex tkun tista' tirreaġixxi għall-isfidi demografiċi u għall-kompetizzjoni interna u sabiex jiġi żgurat li jkun hemm ekwità u koeżjoni soċjali;

Il-kwalità tal-finanzi pubbliċi: il-ġbir u l-infiq

Iqis li huwa essenzjali li l-Istati Membri jfittxu li jimplimentaw politiki ta' finanzi pubbliċi ta' kwalità (QPF) li huma konverġenti u msejsa fuq metodu ta' valutazzjoni li jinkludi indikaturi u objettivi li l-formulazzjoni u d-definizzjoni tagħhom għandha tinvolvi l-Parlament Ewropew u l-parlamenti nazzjonali; jikkunsidra li l-proposta tal-Kummissjoni hija utli u trawwem sistema għall-valutazzjoni ta' politiki tal-baġit li jiffukaw fuq aspetti speċifiċi bħall-kompożizzjoni, l-effiċjenza u l-effettività tan-nefqa pubblika, l-istruttura u l-effettività tas-sistemi ta' ġbir, l-effiċjenza u l-kwalità tal-amministrazzjoni pubblika, immaniġġjar sod tal-baġit u metodu għall-koordinazzjoni ta' politiki dwar finanzi pubbliċi ta' kwalità fost l-Istati Membri; jitlob li l-baġits nazzjonali jkunu aktar paragunabbli sabiex jilħqu l-għanijiet imsemmija hawn fuq;

Iħeġġeġ lill-Istati Membri jadottaw politiki ta' QPF flimkien ma' sistema għall-valutazzjoni tal-politiki baġitarji – bħall-ibbaġitjar imsejjes fuq il-prestazzjoni (PBB) (imsejjes fuq il-mudell OECD) – bil-għan li tittejjeb il-kwalità tal-infiq pubbliku permezz tat-tisħiħ tar-rabta bejn l-allokazzjoni tar-riżorsi u r-riżultati; jinnota li l-ibbaġitjar skont il-ġens huwa eżempju tajjeb ta' bbaġitajr imsejjes fuq il-prestazzjoni, metodu propost u promoss mill-Parlament Ewropew innifsu u li ġie applikat fi gradi differenti fuq il-livell lokali u ċentrali fi Stati Membri differenti u li għandu jkun implimentat b'mod aktar konsistenti, inkluż fuq il-livell Ewropew; jistieden lill-Kummissjoni sabiex tistabbilixxi metodi ta' bbaġitjar abbażi tal-prestazzjoni, linji gwida u indikaturi biex permezz tagħhom ikun possibbli li jsir tqabbil u armonizzazzjoni bejn il-politiki finanzjarji u makroekonomiċi tal-Istati Membri, u jirrikonoxxi li dan jeħtieġ involviment akbar u għalhekk sens akbar ta' responsabilità min-naħa taċ-ċittadini li għandhom ikunu informati;

Jilqa' r-riflessjoni mnedija mill-Kummissjoni dwar kif għandhom jiddaħħlu l-kwalità, l-effettività u l-effiċjenza fis-sistema tal-ġbir; iqis li r-riformi fit-taxxi tal-Istati Membri jwasslu għal aktar tkabbir biss jekk ikunu jieħdu in kunsiderazzjoni l-kundizzjonijiet speċifiċi tas-sistema istituzzjonali u amministrattiva, is-sistema ta' produzzjoni u s-suq tax-xogħol (b'mod partikulari r-rata tal-impjegi u d-daqs tal-ekonomija klandestina) f'kull Stat Membru;

Jenfasizza l-avariji eżistenti bejn l-Istati Membri f'dak li jirrigwarda l-pressjoni tat-taxxa u l-istrutturi; jirrikonoxxi d-diffikultà li titfassal riforma omoġenja fit-taxxa li twassal għal aktar tkabbir – minħabba l-vantaġġi (bażi usa') u l-iżvantaġġi (id-dgħjufija tal-prinċipju tal-progressività) ta' bidla minn taxxa diretta għal taxxa indiretta msejsa fuq il-konsum; jenfasizza, b'danakollu, li għadd ta' miżuri komuni ta' riformi tat-taxxa għandhom imnejn itejbu b'mod sinifikattiv l-effiċjenza tas-sistema tat-taxxa u l-ġbir tat-taxxa, iżidu l-impjiegi, inaqqsu d-distorsjonijiet u jżidu t-tkabbir f'livell Ewropew, l-aktar, inter alia:

- l-introduzzjoni ta' bażi ta' taxxa usa' (u rati aktar baxxi) sabiex jitnaqqsu d-distorsjonijiet u jiżdied il-ġbir,

- it-tnaqqis tal-pressjoni tat-taxxa fuq ix-xogħol permezz ta' allokazzjoni aktar ġusta tal-piż tat-taxxa fost il-kategoriji varji tat-taxpayers; ir-riorganizzazzjoni ta' skemi ta' inċentivi u tnaqqis ta' taxxi, b'mod partikulari bidla lejn fatturi u/jew setturi oħra,

Jiġbed l-attenzjoni lejn il-fatt li r-riformi fit-taxxa mmirati lejn finanzi pubbliċi sodi, it-tkabbir, l-effiċjenza, is-semplifikazzjoni, it-tneħħija tad-distorsjoni u t-taqbida kontra l-evażjoni u l-evitar tat-taxxa u l-paradisi fiskali jkunu aktar effettivi jekk ikunu kkoordinati u kkonsolidati fost l-Istati Membri, b'mod partikulari dawk fiz-zona tal-Euro, billi jitqies il-potenzjal tas-suq intern fl-iżvilupp u l-kompetittività;

Jiġbed l-attenzjoni lejn il-qofol tal-kompożizzjoni tan-nefqa pubblika mmirata lejn it-tkabbir sostenibbli u jenfasizza li l-kwalità u l-effettività tal-investimenti fl-infrastruttura u fil-kapital uman, bil-prijorità tingħata lis-servizzi ta' interess ġenerali fuq il-bażi ta' definizzjoni minn qabel tal-ħtiġiet tan-nies u l-kompożizzjoni tal-popolazzjoni, u tingħata attenzjoni speċjali lejn il-politiki dwar il-ġens u l-bdil demografiku, jikkontribwixxu lejn żjieda fil-produttività u l-kompetittività tal-ekonomija Ewropea; jenfasizza li l-pressjoni fuq is-servizzi tas-saħħa u s-servizzi soċjali ġejjin mill-popolazzjoni li qed tixjieħ tista' titnaqqas permezz ta' investiment fl-edukazzjoni dwar is-saħħa; jenfasizza li n-nefqa pubblika għandha tkun riorganizzata billi xi punti tal-baġit jiġu riallokati fis-setturi li jtejbu t-tkabbir, li jużaw ir-riżorsi pubbliċi b'mod aktar effettiv u effiċjenti u jipprovdu netwerk integrata pubblika-privata kif xieraq;

Jenfasizza li hemm il-ħtieġa li l-amministrazzjonijiet pubbliċi jiġu riformati u mmodernizzati, għaliex huma ċ-ċentru tas-sistema tan-nfiq u l-ġbir pubbliku, u li jkun żgurat li jissodisfaw il-kriterji ta' effettività, effiċjenza u produttività, ta' responsabilità u tal-valutazzjoni tar-riżultati, maħsuba għall-istruttura tal-amministrazzjoni pubblika u tal-istituzzjonijiet nazzjonali u lokali tal-Istati Membri, u b'kunsiderazzjoni tal-obbligi u l-opportunitajiet li jirriżultaw mill-operat tal-Unjoni Ewropea, billi jkun żgurat li s-settur pubbliku jkun assoċjat ma' baġits sodi u jikkontribwixxi lejn ekonomija kompetittiva;

Jenfasizza l-irwol ċentrali ta' mmaniġġjar ta' baġit sod, imsejjes fuq sett ta' regoli u proċeduri mmirati biex jistabilixxu kif il-baġits pubbliċi għandhom ikunu preparati, implimentati u mmonitorjati fuq tul ta' żmien medju, billi jitqiesu l-konsolidazzjoni tal-baġits tal-Istati Membri u r-riorganizzazzjoni tan-nefqa pubblika, li għandhom ikunu akkumpanjati minn metodu ta' analiżi kontestwali (fuq il-livell Ewropew, nazzjonali u lokali) u d-definizzjoni ta' objettivi, kif ukoll il-valutazzjoni ta' impatt qabel u wara, il-verifika u l-valutzzjoni tar-riżultati u l-prestazzjonijiet, u l-mekkaniżmi ta' aġġustament tal-PBB; jikkunsidra li għandhom jittieħdu l-passi biex jiżbur li r-regoli tal-governanza fiskali tal-Istati Membri jkunu omoġenei u mmexxijin mill-kuntest f'dak li għandu x'jaqsam maż-żmien meta jitwettqu u l-objettivi tagħhom, l-aktar fiz-zona tal-Euro; jikkunsidra wkoll li dawk ir-regoli ta' governanza fiskali għandhom ikunu marbutin mal-governanza ekonomika, bil-għan li jiġu promossi l-opzjonijiet baġitarji ta' ekonomija u investiment, immirati għall-istess objettivi sabiex ikunu aktar effettivi u jkollhom effett multiplikatorju, u biex jiksbu riżultati sinifikattivi, li huma tant aktar neċessarji f'ċirkostanzi ekonomiċi diffiċli bħal dawk ta' bħalissa; hu tal-fehma li hemm il-periklu li l-pjanijiet għal qawmien tal-ekonomiji nazzjonali li ma jkunux koordinati jistgħu jannullaw lil xulxin; b'dan jinnota li l-baġits nazzjonali għandhom jitfasslu fuq il-bażi ta' perspettivi u analiżijiet ekonomiċi konġunti;

Jistieden lill-Kummissjoni u lill-Istati Membri sabiex fid-dawl ta' dan kollu, iwaqqfu mekkaniżżmu ta' koordinazzjoni li jimmonitorja u jivvaluta l-kwalità tal-politiki baġitarji tal-Istati Membri li huma marbuta mill-qrib mal-mekkaniżmi tal-Patt ta' Stabilità u Tkabbir u jimplimenta l-linji gwida integrati tal-Istrateġija ta' Liżbona, imsejsa fuq rapportar sistematiku ta' kwalità, valutazzjoni tal-politiki ta' finanzi pubbliċi ta' kwalità permezz tas-sistema ta' bbaġitjar imsejjes fuq il-prestazzjoni u reviżjonijiet perjodiċi tal-politiki ta' finanzi pubbliċi ta' kwalità;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.

Il-Patt ta' Stabilità u Tkabbir rivedut wera li jaħdem pjuttost tajjeb.

Madankollu, l-esperjenza reċenti u l-isfidi tal-futur jaċċentwaw għadd ta' kwistjonijiet li jeħtieġ li jiġu indirizzati.

Meta jqisu li l-popolazzjoni qed tikber fl-età, u l-isfidi ġejjin miż-żjieda fl-infiq minħabba l-ħarsien tas-saħħa u l-ħarsien soċjali, imma wkoll minħabba l-bidliet fil-klima u l-globalizzazzjoni, jeħtieg li l-Istati Membri jagħmlu xi għamla ta' progress biex ikollhom il-finanzi pubbliċi tagħhom sostenibbli.

Dan ifisser li r-riżorsi eżistenti jridu jintużaw b'mod aktar produttivi u effettiv.

Ir-rapport tal-Kummissjoni Ewropea dwar il-Finanzi Pubbliċi fl-EMU 2007 u r-rapport tagħha tal-2008 iqajjem elementi u mistoqsijiet dwar it-titjib futur fil-governanza ekonomika tal-finanzi pubbliċi fuq il-livell tal-UE u fuq il-livell nazzjonali.

Se tingħata taqsira tagħhom hawn 'l isfel.

Ir-rapport tal-Kummissjoni ' Finanzi Pubblici fl-EMU 2007 ' iffoka fuq l-iżgurar tal-effettività tat-taqsima preventiva tal-Patt.

Bil-għan li l-assunti makro-ekonomiċi li fuqhom huma msejsa l-projettazzjonijiet tal-baġit jiġu vvalutati aħjar u bil-għan li jkunu aċċentwati r-riskji, il-Kummissjoni enfasizzat il-ħtieġa li jkun hemm moviment lejn valutazzjoni ekonomika usa' tal-programmi ta' stabilità u konverġenza.

Mod ieħor ta' kif jitnaqqas id-distakk bejn il-pjanijiet tal-baġit u l-eżiti jista' jkun li tissaħħaħ ir-rabta bejn il-baġits nazzjonali u l-Programmi ta' Stabilita u Konverġenza.

F'kemm-il każ, il-Programmi ta' Stabilità u Konverġenza għandhom impatt dgħajjef fuq il-proċess nazzjonali tal-baġit.

It-tielet triq hija marbuta mal-kwistjoni ta' jekk u kif il-baġit annwali huwiex imsejjes fuq pjan ta' politika fuq tul ta' żmien medju.

F'dan ir-rigward il-prattiki tal-Istati Membri huma differenti.

F'ċerti pajjiżi, fl-imgħoddi ġew introdotti oqfsa nazzjonali żviluppati fuq it-terminu medju, u dawn qegħdin jaħdmu tajjeb; f'pajjiżi oħrajn l-uniku strument li jqiegħed il-politika fiskali f'kuntest plurijennali huwa l-programm ta' stabilità u konverġenza.

Ir-rapport tal-Kunsill tal-25 ta' Marzu 2005, li huwa l-bażi tal-SGP riformata, jaċċentwa l-importanza ta' arranġamenti ta' governanza fiskali domestika biex jikkumplimentaw il-qafas tal-UE.

F'dan l-isfond, f'dawn l-aħħar snin l-attenzjoni kienet iffukata fuq l-impatt tar-regoli fiskali u tal-kunsilli fiskali fuq il-prestazzjoni fiskali tal-Istati Membri tal-UE.

Għadd ta' pajjiżi tal-UE fil-passat iffaċċjaw diffikultajiet sistematiċi biex jirrispettaw l-objettivi baġitarji fuq tul ta' żmien medju kif stabbiliti fil-Programmi ta' Stabilità u Konverġenza tagħhom.

F'dawn il-pajjiżi, l-objettiv ta' 'viċin tal-bilanċ jew b'eċċess' tal-Patt ta' Stabilità u Tkabbir oriġinarju sar objettiv li ma baqax statiku.

F'dan l-isfond, il-ministri tal-finanzi tal-Istati Membri tal-UE, fil-kuntest tar-riforma tal-SGP tal-2005, iddeċidew li jieħdu azzjonijiet konkreti biex isaħħu t-taqsima preventiva tal-Patt.

Ir-rapport tal-Kummissjoni ' Finanzi Pubbliċi fl-EMU 2008 ' jiffoka fuq il-kwalità tal-finanzi pubbliċi.

Skont din l-analiżi, l-Istati Membri għandhom possibilitajiet sinifikattivi biex itejbu l-kwalità tal-finanzi pubbliċi.

Qed isir appell għal approċċ ta' politika fiskali komprensiva li tgħolli l-kwalità tal-finanzi pubbliċi.

L-azzjoni ta' politika tista' tkun waħda li tiffavorixxi aktar it-tkabbir u t-tisħiħ tal-kompetittività permezz ta' miżuri li jgħinu biex iżidu l-effiċjenza tas-sistemi tal-infiq u l-ġbir.

L-ewwel nett, finanzi pubbliċi sodi b'mod ġenerali jibqgħu l-istrument prinċipali għall-politika fiskali li twassal għal tkabbir ekonomiku.

Pajjiżi li għandhom dejn kbir jesperjenzaw b'mod sinifikattiv tkabbir fuq tul ta' żmien medju aktar baxx b'mod u l-akkumulazzjoni tal-kapital għandha rwol anqas sinifikattiva għat-tkabbir tal-Prodott Gross Domestiku minħabba l-effett tal-"crowding-out".

It-tieni nett, meta l-amministrazzjonijiet isiru kbar wisq għandhom it-tendenza li jfixklu t-tkabbir ekonomiku b'mod partikulari jekk ikunu assoċjati ma' piżijiet kbar ta' taxxa fuq ix-xogħol u l-kapital u ma' użu ineffiċjenti tar-riżorsi pubbliċi.

It-tielet nett, jekk ċertu tip ta' nfiq pubbliku jiffavorixxix it-tkabbir jiddependi ħafna mill-kapaċità li jiġu indirizzati l-fallimenti tas-suq u jiġu pprovduti l-beni pubbliċi.

Ir-raba' nett, l-istrutturi tal-ġbir li jillimitaw id-distorsjonijiet u d-diżinċentivi huma tipikament assoċjati ma' tkabbir akbar.

U fl-aħħar nett, il-ksib tar-riżultat f'kull wieħed minn dal-fronti ta' kwalità tal-finanzi pubbiċi jeħtieġlu oqsfa ta' governanza fiskali f'saħħithom.

Biex tiġi ffokata b'mod isħaħ il-kwalità tal-finanzi pubbliċi fil-politiki nazzjonali tal-baġits, il-Komunikazzjoni tal-Kummissjoni identifikat għadd ta' oqsma biex tittieħed azzjoni li tibni fuq il-Patt ta' Stabilità u Tkabbir rriformat u fuq il-Komunikazzjoni tal-Kummissjoni dwar l-EMU@10.

L-oqsma prinċipali biex titieħħed azzjoni huma: rapporti aktar sistematiċi u komprensivi; l-inklużjoni ta' informazzjoni dwar il-prestazzjoni fil-proċeduri tal-baġit; it-tijib tal-effiċjenza tas-sistemi tat-taxxa; u l-istabbiliment ta' reviżjoni regolari tal-kwalità tal-finanzi pubbliċi.

L-opinjoni tar-Rapporteur.

B'żjieda mar-rakkomandazzjonijiet tal-Kummissjoni, ir-Rapporteur qajjem u żviluppa xi aspetti speċifiċi, suġġerimenti u talbiet rilevanti għad-diskussjonijiet ta' bħalissa dwar kif għandha titjieb il-kwalità u l-prestazzjoni tal-finanzi pubbliċi tal-UE.

Il-valutazzjoni konġunta tas-sitwazzjoni tal-finanzi pubbliċi f'dawn l-aħħar ftit snin tagħti stampa ċara tal-intensità u l-ambitu tal-bidla li qed issir u l-periklu li jkun hemm rallentament fl-ekonomija u t-tkabbir, flimkien ma' rata ogħla ta' inflazzjoni.

In-nuqqasijiet tas-swieq u l-inadegwatezzi regolatorji u superviżorji jitolbu interventi min-naħa tal-finanzi pubbliċi, bil-kuntrarju tal-opinjoni li ddominat s'issa li r-responsabilitajiet għandhom ikunu trasferiti mill-istat għas-suq.

Il-prinċipju li finanzi pubbliċi ta' kwalità u sostenibbli huma vitali għall-pajjiżi individwali u wkoll għall-futur tal-ekonomija u tal-mudell soċjali Ewropew li huwa intrinsiku fl-iżvilupp tal-Unjoni Ewropea, issa qed jiġi kkonfermat mill-ġdid u possibilment imsaħħaħ.

It-taqsima korrettiva tal-SGP rriformata tat riżultati tajbin.

It-taqsima preventiva tal-Patt issa teħtieġ li tkun intensifikata, ukoll permezz ta' interventi koordinanti, speċjalment imma mhux biss fiz-zona tal-Euro, b'mod analitiku u b'impenji kondiviżi u armonizzati.

Għandhom jittieħdu passi biex tiżdied is-sjieda nazzjonali u biex ikunu identifikati l-qafas u l-obbligi relevanti fuq il-livell ta' finanzi pubbliċi subnazzjonali, li jagħtu lok għal tħassib f'dak li jirrigwarda l-użu ta' derivattivi u strumenti finanzjarji ġodda mill-awtoritajiet lokali.

Huwa wkoll importanti li l-Istati Membri jqiegħdu enfasi fuq l-objettiv ta' tul ta' żmien medju (MTO) bħala objettiv ta' politika ekonomika, baġitarja u fiskali mmirata lejn iċ-ċirkostanzi speċifiċi tagħhom.

Il-finanzi pubbliċi għanhom ikunu fattur prinċipali ta' perspettiva ekonomika usa' u komprensiva, marbuta mill-qrib mal-linji gwida integrati tal-Istrateġija ta' Liżbona u bbażata fuq appoġġ għall-investiment, b'mod partikulari fil-kapital uman, fir-riċerka u fl-innovazzjoni, fl-edukazzjoni u fit-taħriġ, kif ukoll l-edukazzjoni ogħla, fis-saħħa, fl-infrastruttura, fl-ambjent, fis-sigurtà u fil-ġustizzja.

Iridu jsiru sforzi biex tiġi introdotta infrastruttura Ewropea ġenwina ta' politika ta' investimenti pubbliċi, iffinanzjata parzjalment minn strumenti finanzjarji bħall-Eurobond jew il-Fond Ewropew għall-Investiment.

F'dak li jirrigwarda l-bidla demografika, l-approċċ m'għandux ikun ikkonfinat biss għall-kwistjoni tal-popolazzjoni li qed tixjieħ (u t-tnaqqis fir-rata tat-twelid).

Bil-kontra, ikun ħażin kieku l-mira tkun biss fuq iż-żjieda tal-produttività bħala forma ta' protezzjoni kontra ż-żjieda fil-għoli tal-ħajja.

Iridu wkoll jinstabu mekkaniżmi biex jiġu protetti l-pensjonijiet.

L-iżgurar tal-kwalità u s-sostenibilità tal-finanzi pubbliċi jinvolvi li tingħata attenzjoni xierqa kemm lill-ġbir kif ukoll lill-infiq.

F'dak li jirrigwarda l-ġbir, għandhom jittieħdu passi biex tinġabar aktar taxxa, mingħajr ma jiddgħajjef il-prinċipju tat-tassazzjoni progressiva, u billi titnaqqas il-pressjoni tat-taxxa fuq ix-xogħol, inklużi l-miżuri biex tiġi trasferita lejn fatturi u/jew setturi oħra.

F'dak li jirrigwarda l-infiq, l-azzjoni trid tinvolvi valutazzjoni tal-kuntest, ir-rekwiżiti, il-kompożizzjoni tal-popolazzjoni, kif ukoll jitqiesu l-politiki dwar il-ġens u l-bidla demografika.

Aktar milli jiġi introdott tnaqqis ġenerali u bla diskriminazzjoni, il-għan għandu jkun li tiġi riorganizzata n-nefqa, billi parzjalment ikunu riallokati l-punti tal-baġit u jiġu mmodernizzati l-amministrazzjonijiet pubbliċi.

Dan jinvolvi indikaturi, objettivi u sistema li tivvaluta l-politiki baġitarji li jorbtu l-allokazzjoni tar-riżorsi mar-riżultati, imsejsa fuq metodoloġija kif mitluba u promossa mill-Parlament Ewropew fil-kuntest ta' bbaġitjar skont il-ġens.

Il-governanza t-tajba tal-baġit tinkludi gamma wiesgħa ta' aspetti, mill-analiżi tal-kuntest sa valutazzjonijiet tal-impatt qabel u wara u miżuri ta' aġġustament.

Dan iżid it-trasparenza, il-paragonabilità, il-familjarità, anki fost iċ-ċittadini, kif ukoll il-fiduċja u s-sens ta' responsabilità.

Għalhekk, il-Kummissjoni u l-Istati Membri huma mitluba jiżviluppaw mekkaniżmi ta' koordinazzjoni biex jimmonitorjaw u jivvalutaw il-politiki ta' baġit, biex isaħħu dawk tal-SGP.

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Sostitut(i) (skont l-Artikolu 178(2)) preżenti għall-votazzjoni finali


skond ir-Regola 108 tar-Regoli ta' Proċedura

f'isem il- Kumitat għat-Trasport u t-Turiżmu ,

f'isem il-Kumitat għall-Iżvilupp Reġjonali

lill- Kummissjoni

Suġġett: Il-Pjan ta' Azzjoni dwar il-Mobilità Urbana

Fil-Green Paper dwar il-Mobilità Urbana (COM(2007)0551), kif ukoll fil-Pjan ta' Azzjoni dwar il-Loġistika tat-Trasport tal-Merkanzija (COM(2007)0607) u l-Komunikazzjoni tagħha dwar l-istrateġija għat-twettiq tal-internalizzazzjoni tal-ispejjeż esterni (COM(2008)0435), il-Kummissjoni Ewropea ħabbret il-pubblikazzjoni tal-Pjan ta' Azzjoni tagħha dwar il-Mobilità Urbana fil-ħarifa tal-2008.

Sal-lum, il-Pjan ta' Azzjoni għadu ma ġiex ippubblikat.

Meta wieħed iqis in-nuqqas ta' żmien minħabba li l-leġiżlatura attwali dalwaqt tintemm, il-Kummissjoni biħsiebha tippubblika l-Pjan ta' Azzjoni fil-ġimgħat li ġejjin?

Jekk dan mhuwiex il-każ, mela x'inhuma r-raġunijiet għal dan id-dewmien?


dwar l-irwol tal-PKS u l-approċċ ekosistemiku għall-ġestjoni tal-ibħra

Kumitat għas-Sajd

MOZZJONI GĦAL RIŻOLUZZJONI TAL-PARLAMENT EWROPEW

dwar l-irwol tal-PKS fl-implimentazzjoni tal-approċċ ekosistemiku għall-ġestjoni tal-ibħra

Il-Parlament Ewropew ,

– wara li kkunsidra l-Konvenzjoni tan-Nazzjonijiet Uniti dwar il-Liġi tal-Baħar tal-10 ta' Diċembru 1982,

– wara li kkunsidra r-Regolament tal-Kunsill (KE) Nru 2371/2002 tal-20 ta' Diċembru 2002 dwar il-konservazzjoni u l-isfruttar sostenibbli ta' riżorsi tas-sajd skont il-Politika Komuni dwar is-Sajd (PKS)

ĠU L 358, 31.12.2002, p.

– wara li kkunsidra l-Komunikazzjoni tal-Kunsill bl-isem "L-irwol tal-PKS fl-implimentazzjoni tal-approċċ ekosistemiku għall-ġestjoni tal-ibħra" ( COM(2008)0187 ),

– wara li kkunsidra l-konklużjonijiet tal-Kunsill tal-Agrikoltura u s-Sajd tad-29 u t-30 ta' Settembru 2008 dwar il-Komunikazzjoni tal-Kummissjoni msemmija aktar 'il fuq,

– wara li kkunsidra l-Artikolu 45 tar-Regoli ta' Proċedura tiegħu,

– wara li kkunsidra r-rapport tal-Kumitat għas-Sajd ( A6‐0485/2008 ),

A. billi fi kwalunkwe żona ġeografika, l-organiżmi ħajjin kollha (il-bnedmin, il-pjanti, l-annimali u l-mikroorganiżmi), l-ambjent fiżiku tagħhom (bħall-ħamrija, l-ilma, l-arja) u ċ-ċikli naturali li jsostnuhom ilkoll għandhom kollha x'jaqsmu ma' xulxin,

B. billi l-iżviluppi, l-interazzjonijiet u l-bidliet f'ekosistemi bħal dawn iħallu effetti diretti u sikwit mhux mixtieqa jew mhux previsti fuq elementi oħra kemm fis-sistema kif ukoll barra minnha, u billi, bl-istess mod, l-iżviluppi li jseħħu barra s-sistema jista' jkollhom impatt immedjat fuq is-sistema,

C. billi l-approċċ ekosistemiku għas-sajd bħalissa joffri l-aħjar bażi għal sistema globali ta' ġestjoni u ta' teħid ta' deċiżjonijiet li tqis lill-partijiet interessati u l-elementi kollha kkonċernati, u r-rekwiżiti u l-ħtiġijiet tagħhom, kif ukoll l-effetti għall-ġejjieni fuq is-sistema u l-interazzjonijiet tagħha,

D. billi s-sajd fl-ibħra taż-żona ekonomika esklużiva (ŻEE) ta' kull Stat Membru hija importanti għas-sovranità u l-indipendenza tiegħu, b'mod partikulari fejn jidħol l-ikel,

E. billi l-għerf tagħna dwar l-oċeani u l-fatturi li jinfluwenzawhom għadu limitat, għalkemm madankollu huwa biżżejjed biex insiru nafu li bosta stokkijiet tal-ħut, kemm kummerċjali kif ukoll mhumiex, qegħdin jonqsu fl-UE u f'postijiet oħra, u li filwaqt li dan huwa dovut għal ħafna fatturi, fil-biċċa l-kbira tal-każijiet, il-kawża ewlenija hija s-sajd bla rażan,

F. billi r-riċerka xjentifika dwar is-sostenibilità tar-riżorsi tas-sajd tippresupponi ċ-ċaħda ta' suppożizzjonijiet imsejsa fuq ideat magħġuna minn qabel u, konsegwentement, il-proposta għal analiżi bbażata fuq l-ekosistemi tal-evalwazzjoni tar-riżorsi tas-sajd tkun tassew ibbażata fuq l-ekosistemi biss jekk tkun fondata fuq data xjentifika validata,

G. billi dan l-approċċ sistematiku għandu jkun dinamiku u flessibbli fil-proċessi tiegħu ta' informazzjoni u teħid ta' deċiżjonijiet, meta wieħed iqis il-ħtieġa ta' adattament kostanti minħabba l-iskoperta ta' għerf xjentifiku ġdid u interrelazzjonijiet ġodda,

H. billi, skont il-Komunikazzjoni tal-Kummissjoni COM(2008)0670 , il-ksur serju u preokkupanti tar-regoli tal-Politika Komuni tas-Sajd (PKS) għadhom spissi, minkejja t-tentattivi biex jitnaqqas id-daqs tal-flotta Komunitarja,

I. billi l-evalwazzjoni tar-riżorsi tas-sajd hija marbuta mas-sostenibilità tal-istokkijiet, u billi dan hu fundamentali għall-attività tas-sajd, u s-salvagwardja ta' din is-sostenibilità hija kwistjoni tal-Istati Membri,

J. billi l-għan ewlieni tal-politika dwar is-sajd, aċċettat mill-istati kollha li ħadu sehem fis-Samit Dinji għall-Iżvilupp Sostenibbli li sar f'Johannesburg fl-2002, hu li naslu għall-ammont massimu ta' qabdiet sostenibbli,

K. billi t-tnaqqis qawwi fid-dħul mill-industrija tas-sajd huwa dovut għat-tnaqqis ta' bosta stokkijiet tal-ħut ta' valur kummerċjali, li ġab miegħu l-ħtieġa li jiġu imposti restrizzjonijiet fl-attivitajiet tas-sajd, u għall-istaġnar jew tnaqqis tal-prezzijiet tal-ewwel bejgħ, flimkien maż-żieda esponenzjali fil-fatturi tal-produzzjoni (id-diżil u l-petrol), qagħda li hija agħar fil-pajjiżi fejn dawn l-ispejjeż huma ogħla, b'mod partikulari minħabba n-nuqqas jew l-insuffiċjenza ta' miżuri ta' appoġġ għall-industrija meta jitqabblu ma' dawk adottati minn pajjiżi oħra,

L. billi l-Kummissjoni pproponiet li jinfetaħ dibattitu dwar ir-riforma possibbli tal-PKS,

Jilqa' l-Komunikazzjoni tal-Kummissjoni msemmija aktar 'il fuq u jenfasizza li din l-inizjattiva tirrappreżenta kontribut għall-garanzija tal-isfruttament tar-riżorsi tas-sajd sabiex jinħolqu kundizzjonijiet sostenibbli mill-aspett soċjali, ambjentali u ekonomiku;

Jisħaq fuq il-ħtieġa li l-approċċ ekosistemiku għall-ġestjoni tal-ibħra għandu jwassal għal sistema dinamika u flessibbli ta' ġestjoni, tagħlim reċiproku u riċerka, sabiex jiġu inkorporati iktar fatturi varjabbli li jistgħu joħorġu minn fatturi imprevedibbli li jinfluwenzaw jew minn dixxiplini xjentifiċi oħra fil-ġejjieni;

Jistieden, f'dan il-kuntest, lill-Kummissjoni biex fil-proposta tagħha tinkludi metodi u għodod li jippermettu l-iskambju reċiproku tal-informazzjoni u d-data kif ukoll proċess ta' tagħlim kontinwu fost il-partijiet interessati kollha, sabiex ilkoll ikunu jistgħu jkomplu jiżviluppaw l-approċċ ekosistemiku bil-għan li jintwera u jiġi ppruvat li hu ta' benefiċċju għal kulħadd;

Jiġbed l-attenzjoni li s-sajd huwa attività fundamentali li tiggarantixxi l-ikel u l-għajxien tal-bnedmin, u jqis li dan huwa l-għan primordjali ta' kull politika dwar is-sajd;

Jiġbed l-attenzjoni li s-settur tas-sajd hu ta' importanza kbira għal xi komunitajiet li jgħixu mal-kosta fl-UE mill-aspett ekonomiku, soċjali u kulturali;

Itenni li l-PKS għandha tippromwovi l-modernizzazzjoni u l-iżvilupp sostenibbli tal-industrija tas-sajd, filwaqt li tissalvagwardja l-vijabilità soċjoekonomika tagħha u s-sostenibilità tar-riżorsi tas-sajd, u tiggarantixxi l-provvista ta' ħut għall-pubbliku kif ukoll is-sovranità u s-sigurtà tal-ikel, iż-żamma tal-impjiegi u kundizzjonijiet tal-għajxien aħjar għas-sajjieda;

Jemmen li kull politika dwar is-sajd għandha tqis bosta dimensjonijiet - soċjali, ambjentali u ekonomiċi - u teħtieġ approċċ integrat u bbilanċjat li mhux kompatibbli ma' viżjoni li toħloq ġerarkija fosthom, skont definizzjoni a priori tal-prijoritajiet;

Jenfasizza li, filwaqt li jitqiesu l-għanijiet tagħha, il-PKS m'għandhiex tkun subordinata għal politiki Komunitarji oħra li jkunu ġew definiti qabilha; iqis, min-naħa l-oħra, li dawn il-politiki reċenti għandhom jissalvagwardaw u jintegraw magħhom l-għanijiet tal-politika dwar is-sajd;

Jiġbed l-attenzjoni li l-iżvilupp sostnut ta' reġjun tal-kosta partikulari jġib miegħu l-ħtieġa li titjieb l-interazzjoni bejn il-komponenti ambjentali, naturali u umani u jippromwovi l-kwalità tal-ħajja tal-komunitajiet tas-sajd; jerġa' jafferma li l-politika dwar is-sajd għandha tibda mill-prinċipju tal-interdipendenza bejn il-benesseri tal-komunitajiet tas-sajd u s-sostenibilità tal-ekosistemi li minnhom jagħmlu parti integra;

Jenfasizza, f'dan il-kuntest, li jeħtieġ li jiġu rikonoxxuti l-karattru u l-importanza speċifiċi tas-sajd qrib il-kosta fuq skala żgħira kif ukoll is-sajd artiġjanali;

Jenfasizza, konsegwentement, li t-tfittxija biex jintlaħqu l-ħtiġijiet tal-ikel ta' kull Stat Membru, is-salvagwardja tal-vijabilità tal-industrija strateġika tas-sajd u tal-komunitajiet tas-sajd, kif ukoll il-preservazzjoni tas-sostenibilità tal-ekosistemi marittimi huma għanijiet rikonċiljabbli;

Iqis li, sabiex jinżammu l-istokkijiet tal-ħut fid-dinja, għandhom jiġu stabbiliti limiti massimi għall-għadd ta' ġranet li fihom is-sajjieda jkunu jistgħu jibqgħu 'l barra;

Jiġbed l-attenzjoni li l-applikazzjoni ta' approċċ ekosistemiku għall-ġestjoni tal-ibħra minnha nnifisha timponi azzjoni multidixxiplinarja u intersettorjali li tiġbor fiha l-miżuri u l-politiki differenti li għandhom impatt fuq l-ekosistemi tal-baħar - lil hinn sew u 'l fuq mill-politiki adottati fil-qasam tas-sajd - u li mingħajrha ma jkunx possibbli li jintlaħqu l-għanijiet ta' dan l-approċċ;

Itenni l-ħtieġa li jiġu studjati u adottati miżuri marbuta ma' bosta fatturi li jkollhom impatt profond fuq is-sostenibilità tal-ekosistemi tal-baħar u l-istat tar-riżorsi tas-sajd, u konsegwentement fuq l-attività tas-sajd, bħat-tniġġis tal-kosta u l-baħar 'il barra minnha, id-dranaġġ industrijali u agrikolu, it-tibdil fir-rotot tax-xmajjar, it-tindif tal-baħar fond, l-attività fil-portijiet, it-trasport marittimu u t-turiżmu;

Jenfasizza li hemm differenzi sinifikanti bejn iż-żoni differenti tal-baħar u r-riżorsi tas-sajd rispettivi tagħhom, kif ukoll bejn il-flotot u t-tagħmir differenti użati u l-impatt tagħhom fuq l-ekosistemi, u dan jeħtieġ miżuri ta' ġestjoni tas-sajd, bħal modifiki tekniċi għax-xbiek, l-għeluq ta' ċerti żoni tas-sajd u t-tnaqqis tal-isforz tas-sajd, li huma diversifikati, speċifiċi u adattati skont il-każ;

Jisħaq fuq il-ħtieġa li jiġu applikati mekkaniżmi biex jiġu ssussidjati jew kompensati dawk is-sajjieda affettwati mir-riperkussjonijiet ekonomiċi u soċjali tal-irkupru pluriennali u l-pjanijiet u l-miżuri ta' ġestjoni biex jitħarsu l-ekosistemi;

Jiġbed l-attenzjoni għall-fatt li l-applikazzjoni gradwali meħtieġa għal approċċ globali, interdixxiplinari u intersettorjali għall-ġestjoni tal-ibħra tesiġi li l-għerf xjentifiku jittejjeb u jiġi approfondit il-ħin kollu, sabiex tiġi ggarantita l-adozzjoni ta' miżuri msejsa fuq data xjentifika validata;

Jiġbed l-attenzjoni għall-ħtieġa li l-Kummissjoni tinkludi s-settur tas-sajd fi pjan intersettorjali ġenwin għall-preservazzjoni tal-ambjent marittimu, skont id-dispożizzjonijiet tad-"Direttiva ta' Qafas dwar l-Istrateġija Marittima"

Direttiva 2008/56/KE tal-Parlament Ewropew u tal-Kunsill tas-17 ta' Ġunju 2008 li tistabilixxi Qafas għal Azzjoni Komunitarja fil-qasam tal-Politika tal-Ambjent Marin (id-Direttiva Kwadru dwar l-Istrateġija Marina) (ĠU L 164, 25.6.2008, p.

19). , il-pilastru ambjentali tal-Politika Marittima Ewropea l-ġdida;

Jenfasizza li r-riċerka xjentifika dwar is-sajd hija għodda essenzjali għall-ġestjoni tal-ibħra li hija indispensabbli biex jiġu identifikati l-fatturi li jinfluwenzaw l-iżvilupp tar-riżorsi tas-sajd, billi ssir evalwazzjoni kwantittativa u billi jiġu żviluppati mudelli li bihom ikun jista' jitbassar l-iżvilupp tagħhom, imma wkoll biex jittejbu t-tagħmir tas-sajd, il-bastimenti u l-kundizzjonijiet tax-xogħol u tas-sikurezza għas-sajjieda, flimkien mal-għerf u l-esperjenza tagħhom;

Jipproponi li jsiru studji xjentifiċi li jkunu kapaċi jidentifikaw it-tqassim mill-ġdid tal-ispeċi tal-baħar sfruttati mis-sajjieda, minħabba l-impatt tal-bidla reċenti fil-parametri fiżiċi u kimiċi tal-ibħra dovut għall-bidla fil-klima; iqis li dawn l-istudji għandhom iservu ta' bażi biex jiġu formulati mill-ġdid għadd ta' pjanijiet ta' rkupru tal-istokkijiet eżistenti, pereżempju l-pjan ta' rkupru għall-marlozz tan-nofsinhar u għall-awwista Norveġiża 'l barra mill-Peniżola Iberika;

Jiġbed l-attenzjoni għall-ħtieġa li jiġu żviluppati proġetti ta' riċerka fl-akwakultura, sabiex jerġgħu jieħdu r-ruħ l-istokkijiet tal-ispeċi li l-aktar jinsabu fil-periklu;

Iqis, f'dan ir-rigward, li jeħtieġ li jsir investiment fit-taħriġ tar-riżorsi umani, li jingħataw riżorsi finanzjarji xierqa u li tiġi promossa l-koperazzjoni bejn l-entitajiet pubbliċi differenti fl-Istati Membri;

Jiġbed l-attenzjoni għall-fatt li r-riċerka xjentifika għandha tqis il-komponenti soċjali, ambjentali u ekonomiċi tal-attività tas-sajd; iqis li hu essenzjali li ssir evalwazzjoni tal-impatt tas-sistemi u l-istrumenti differenti tal-ġestjoni tas-sajd dwar l-impjiegi u d-dħul fil-komunitajiet tas-sajd;

Jiġbed l-atttenzjoni li, billi s-sajd huwa attività li tisfrutta riżorsi li jġeddu lilhom infushom, l-ewwel kompitu, u dak prinċipali, tal-ġestjoni tas-sajd hu li b'mod dirett jew indirett jiġi kkontrollat l-isforz tas-sajd totali, b'mod li jinkiseb l-objettiv tas-Samit ta' Johannesburg tal-2002 imsemmi aktar 'il fuq;

Iħeġġeġ lill-Kummissjoni biex terġa' tqis is-sistema preżenti tal-qabda totali permessa u tal-kwoti bħala l-istrument ewlieni għall-ġestjoni tar-riżorsi tal-ibħra u l-utilità tagħha meta wieħed iqis ir-restrizzjonijiet attwali fuq is-sajd;

Iħeġġeġ lill Kummissjoni biex tistudja u tipproponi sistemi ta' kontroll u sorveljanza aktar miftuħin rigward il-ħut li jittella' l-art, il-qabdiet illegali u r-rimi fil-baħar ta' qabdiet inċidentali;

Iqis li l-miżuri msemmija aktar 'il fuq huma fundamentali għal evalwazzjoni preċiża tal-istat tar-riżorsi tas-sajd minn entitajiet xjentifiċi kompetenti;

Jirrikonoxxi li l-istrumenti tal-ġestjoni tas-sajd eżistenti, ibbażati fuq il-qabda totali permessa, għandhom impatt dirett fuq il-qabdiet u impatt indirett fuq l-isforz tas-sajd; jenfasizza, madankollu, li l-ġestjoni tal-isforz tas-sajd hi meħtieġa biex dan il-metodu jkun jista' jaħdem b'mod aktar effikaċi; iħeġġeġ lill-Kummissjoni biex tistudja l-istrumenti diversi għall-ġestjoni tar-riżorsi tas-sajd, filwaqt li tiżgura li l-istrumenti attwali ma jinbidlux sakemm ikun hemm alternattiva disponibbli li tiggarantixxi l-isfruttament xieraq tar-riżorsi tas-sajd;

Jenfasizza li d-distribuzzjoni tal-qabda totali permessa minn flotot u tagħmir tas-sajd, li tirrispetta l-istabilità relattiva, taqa' fl-ambitu tal-kompetenza esklużiva ta' kull Stat Membru; jikkunsidra li d-distribuzzjoni tal-kwoti f'kull Stat Membru għandha tikkunsidra t-tip ta' tagħmir (tartarun u oħrajn) u l-qabdiet rispettivi;

Jesprimi t-tħassib kbir tiegħu dwar il-possibilità ta' xi tibdil li jista' jsir fil-PKS li jippromwovi l-konċentrazzjoni tal-attività tas-sajd, b'mod partikulari rigward id-dritt ta' aċċess għar-riżorsi;

Jiġbed l-attenzjoni għall-fatt li t-tnaqqis u l-konċentrazzjoni tal-kwoti fost numru limitat ta' operaturi ma jfissirx neċessarjament tnaqqis fl-isforz tas-sajd, imma sempliċement il-konċentrazzjoni tal-isfruttament tar-riżorsi tas-sajd;

Jilqa' d-diskriminazzjoni pożittiva rigward l-għajnuna biex tiġġedded il-flotta f'xi reġjuni l-aktar imbiegħda tal-UE u jqis li hija ħaġa fundamentali li din l-għajnuna tinżamm kif inhi wara tmiem il-qafas finanzjarju attwali 2007-2013 sabiex ikun possibbli li tkun żgurata, anke wara dak iż-żmien, xi sura ta' sajd li tkun sostenibbli u li ma tagħmilx ħsara lill-ambjent;

Jikkunsidra li huwa vitali li jinżamm l-aċċess għaż-żona li taqa' fi ħdan l-ibħra territorjali ta' mill-inqas 12-il mil, bħala mezz biex ikunu promossi s-sostenibilità tal-ekosistemi tal-ibħra li jinsabu mal-kosta, l-attivitajiet tradizzjonali tas-sajd u l-għajxien tal-komunitajiet tas-sajd; jitlob biex din id-deroga tkun ta' natura permanenti;

Jitlob li ż-żona li tikkorrispondi maż-ŻEE tar-reġjuni l-aktar imbiegħda titqies bħala 'żona ta' aċċess esklużiv' fuq bażi permanenti sabiex tkun garantita s-sostenibiltà tal-ekosistemi tal-ibħra, l-attività tas-sajd u l-komunitajiet lokali tas-sajd;

Jikkunsidra li mhux biżżejjed li titkejjel il-ħidma tas-sajd b'mod uniformi, mingħajr ma titqies id-diversità tal-flotot u t-tagħmir; jikkunsidra li l-kontroll tal-ħidma tas-sajd għandu jqis id-diversi speċi, it-tagħmir differenti tas-sajd u l-evalwazzjoni tal-impatt tal-qabdiet dwar l-istokkijiet ta' kull speċi;

Jikkunsidra li l-enfasi fuq il-ħidma tas-sajd ibbażata fuq il-kw għal kull ġurnata hija utli biss fil-każ ta' sajd bit-tartarun iżda mhijiex adegwata għal tagħmir ieħor;

Jikkunsidra li r-restrizzjonijiet fiż-żoni (żoni magħluqa jew protetti, bħal m'huma żoni tal-ibħra protetti) jeħtieġu bażi xjentifika biex jappoġġjawhom, b'mod partikulari dwar l-influwenza tad-diversi attivitajiet u fatturi li għandhom impatt reali fuq l-ekosistemi u dwar il-benefiċċji reali offruti bil-ħolqien tagħhom, li għandhom jinkludu studji speċifiċi fil-fond dwar l-impatt ambjentali u soċjoekonomiku tagħhom fuq il-komunitajiet tas-sajd;

Jinnota li r-restrizzjonijiet fuq il-kapaċità tas-sajd kienu kkawżati l-aktar bil-promozzjoni tal-iskrappjar tal-bastimenti imma ma ġewx applikati b'mod uniformi fid-diversi Stati Membri; jenfasizza, għalhekk, li l-tqabbil tad-diversi flotot nazzjonali mar-riżorsi tas-sajd għandu jqis it-tnaqqis li diġà sar fl-isforz tas-sajd;

Jikkunsidra li politika li tinkoraġġixxi l-iskrappjar indiskriminat ta' bastimenti mingħajr ma jitqiesu l-fatturi speċifiċi tal-flotot u tar-riżorsi u l-ħtiġijiet tas-sajd rigward konsum f'kull Stat Membru, u l-impatt soċjoekonomiku, m'huwiex xieraq u ġustifikat;

Jikkunsidra, għalhekk, li waħda mill-ewwel ħidmiet li għandhom isiru fil-qasam tal-ġestjoni tas-sajd huwa li ssir evalwazzjoni xjentifika dwar jekk hemmx flotot kbar iżżejjed u riżorsi sfruttati b'mod eċċessiv, u liema huma, sabiex ikunu jistgħu jiġu adottati miżuri speċifiċi;

Jinnota li l-approċċ kawt għall-ġestjoni tas-sajd hu definit fir-Regolament tal-Kunsill (KE) Nru 2371/2002 b'dan il-mod: "in-nuqqas ta' tagħrif xjentifiku adegwat m'għandux jintuża bħala raġuni għall-posponiment jew in-nuqqas ta' teħid ta' miżuri amministrattivi biex jiġu konservati speċi fil-mira, speċi assoċjati jew dipendenti u speċi mhux fil-mira u l-ambjent tagħhom";

Jerġa' jafferma l-importanza tal-monitoraġġ tal-ġestjoni tas-sajd, li jaqa' taħt il-kompetenza tal-Istati Membri;

Jitlob għall-appoġġ fl-istallazzjoni u fl-immodernizzar tal-mezzi ta' sorveljanza tal-Istati Membri, il-monitoraġġ u l-kontroll taż-żoni ekonomiċi esklużivi tagħhom, filwaqt li titqies il-ġlieda kontra s-sajd illegali, mhux irrappurtat u mhux regolat (IUU), it-tisħiħ tas-sigurtà fuq il-baħar u l-konservazzjoni tal-ekosistemi tal-ibħra;

Jikkunsidra li huwa essenzjali li jiġu implimentati l-miżuri li diġà ttieħdu kontra s-sajd IUU u jistieden lill-Istati Membri biex isaħħu l-mekkaniżmi tagħhom ta' kontroll;

Iħeġġeġ lill-Kummissjoni tipproponi miżuri li permezz tagħhom prodotti importati tas-sajd li jitqiegħdu fis-suq intern ikunu suġġetti għall-istess rekwiżiti bħal dawk li japplikaw għall-prodotti tas-sajd fid-diversi Stati Membri;

Itenni l-ħtieġa li t-tagħmir tas-sajd għandu jkompli jittejjeb biex tkun perfezzjonata s-selettività tiegħu, li għandu jkun fattur importanti fit-tnaqqis ta' qabdiet inċidentali u l-impatt tagħhom fuq l-ambjent; jistieden ukoll lill-Kummissjoni biex tiżviluppa strumenti ta' politika speċifiċi biex is-sajjieda jkunu inkoraġġiti jieħdu l-miżuri kollha disponibbli biex inaqqsu l-qabdiet inċidentali tagħhom kemm jista' jkun;

Jikkunsidra li l-introduzzjoni ta' tagħmir industrijali tat-tartarun wassal għal żieda fil-mortalità tal-ħut li ġabet magħha l-introduzzjoni ta' kontrolli separati fuq dan it-tagħmir, pereżempju billi jinżammu r-restrizzjonijiet imposti fuq iż-żoni tas-sajd (qrib jew 'il bogħod mill-kosta);

Iħeġġeġ lill-Kummissjoni biex tippromwovi prattiki tas-sajd li huma aktar sodi f'sens ambjentali permezz tal-użu ta' tekniki tas-sajd aktar selettivi li jkunu kapaċi jnaqqsu l-qabdiet inċidentali u l-konsum tal-fjuwil waqt il-perjodi tas-sajd;

Jistieden lill-Kummissjoni biex tħaffef il-progress tal-proċess tal-ekoċertifikazzjoni tal-ħut, sabiex tippromwovi sajd li jkun aktar nadif u li ma jagħmilx ħsara lill-ambjent;

Jenfasizza li l-involviment tal-industrija tas-sajd fit-tfassil, l-applikazzjoni u l-evalwazzjoni tad-diversi miżuri skont il-PKS huwa vitali għall-adozzjoni ta' politika aktar xierqa u effikaċi;

Jiġbed l-attenzjoni li l-kunsilli reġjonali konsultattivi jistgħu jagħtu sehem importanti fil-proċess tat-teħid tad-deċiżjonijiet tal-PKS, minħabba li jinvolvu sajjieda u riċerkaturi responsabbli għall-evalwazzjoni tar-riżorsi tas-sajd; jikkunsidra li l-operat tagħhom għandu jkun iffinanzjat b'mod xieraq;

Jisħaq fuq il-punt li, fil-qafas tal-politika reġjonali u l-politika tal-viċinat it-tajjeb, il-koperazzjoni ma' flotot mhux Komunitarji li jisfruttaw stokkijiet komuni għandha tiżdied sabiex tkun żgurata l-vijabilità ta' dawn l-istokkijiet;

Jisħaq fuq il-ħtieġa li jiġu appoġġjati gruppi ta' sajjieda u organizzazzjonijiet professjonali li huma lesti li jaqsmu r-responsabilità għall-applikazzjoni tal-PKS (ġestjoni bi sħab);

Iħeġġeġ biex ikun hemm deċentralizzazzjoni akbar tal-PKS, biex ikun jista' jseħħ involviment akbar tas-sajjieda, l-organizzazzjonijiet rappreżentattivi tagħhom u l-komunitajiet tas-sajd fil-PKS u l-ġestjoni tas-sajd, filwaqt li jkun żgurat li jkunu ssodisfati l-istandards minimi li jkunu konsistenti u koerenti fil-Komunità kollha;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-parlamenti nazzjonali.

Il-Komunikazzjoni tal-Kummissjoni dwar 'Ir-rwol tal-PKS fl-implimentazzjoni tal-approċċ ekosistemiku għall-ġestjoni tal-ibħra' hija waħda minn sensiela ta' inizjattivi li l-Kummissjoni qed tippromwovi sabiex tniedi d-dibattitu dwar ir-riforma possibbli tal-Politika Komuni tas-Sajd sal-2012.

Rigward il-firxa differenti u kumplessa tal-mistoqsijiet imqajma mill-Kummissjoni, ir-rapporteur jikkunsidra li huwa importanti li jiġu enfasizzati ċerti elementi ewlenin.

Is-sajd huwa attività fundamentali li tiggarantixxi l-ikel u l-għejxien tal-bnedmin u dan huwa l-għan primordjali ta' kwalunkwe politika tas-sajd.

F'dan il-kuntest, ta' min wieħed jenfasizza l-importanza tas-sajd fl-ibħra ta' kull ŻEE tal-Istati Membri għas-sovranità u l-indipendenza tagħha, b'mod partikulari rigward l-ikel.

Politika dwar is-sajd għandha tagħti prijorità lill-qabdiet tar-riżorsi tas-sajd, mingħajr ma wieħed jinsa l-attivitajiet qrib il-punt tal-produzzjoni u dak tal-bejgħ u r-riċerka xjentifika indispensabbli, b'mod partikulari l-evalwazzjoni u t-tbassir dwar il-qabdiet u l-bijomassa tar-riżorsi tas-sajd.

Fi kliem ieħor, politika tas-sajd mhijiex u m'għandhiex tkun politika għall-oċeani jew għall-ambjent tal-ibħra.

Il-politika marittima għandha tagħti prijorità lill-ibħra bl-istess mod li s-sajd għandu prijorità fil-politika tas-sajd.

Barra minn hekk, jeħtieġ li jitqiesu dejjem ir-riżultati xjentifiċi, pjuttost milli l-impressjonijiet ibbażati fuq ideat prekonċetti li s-sajd huwa l-kawża tan-nuqqas tas-sostenibiltà tas-sistemi.

Dan ifisser li l-proposta għall-analiżi bbażata fuq l-ekosistema tal-evalwazzjoni tar-riżorsi tas-sajd se tkun aċċettabbli jekk tkun ibbażata fuq data xjentifika kkonfermata fuq is-sostenibiltà tal-provvista, kif ukoll jitqiesu d-diversi fatturi esterni għas-sajd li għandhom influwenza fuq l-ekosistema.

Jeħtieġ li jerġa' jkun affermat li l-PKS għandha tippromwovi l-immodernizzar u l-iżvilupp sostenibbli tal-industrija tas-sajd, bil-ħarsien tal-vijabilità u s-sostenibilità soċjoekonomika tagħha u s-sostenibilità tar-riżorsi u l-garanzija tal-provvista tal-ħut lill-pubbliku flimkien mas-sovranità u s-sigurtà tal-ikel, il-ħarsien tal-impjiegi u kundizzjonijiet aħjar tal-għajxien għas-sajjieda.

Wieħed irid jiftakar ukoll li t-tnaqqis kbir fid-dħul tal-industrija tas-sajd huwa r-riżultat tar- restrizzjonijiet fuq l-attività tas-sajd u l-istaġnar/it-tnaqqis fil-prezzijiet fl-ewwel fażi tal-bejgħ, akkumpanjata biż-żieda esponenzjali fl-ispejjeż tal-produzzjoni (diżil u petrol).

Il-politika dwar is-sajd tippresupponi li jitqiesu l-ħafna dimensjonijiet – soċjali, ambjentali u ekonomiċi – li jeħtieġu approċċ integrat u bbilanċjat li mhuwiex kompatibbli mal-viżjoni superimposta, b'mod partikulari permezz ta' definizzjoni a priori ta' kull ġerarkija tal-prijoritajiet.

Dan ifisser li m'għandhiex tkun subordinata għal xi politika oħra Komunitarja u li, min-naħa l-oħra, dawn il-politiki l-oħrajn għandhom iħarsu u jintegraw l-għanijiet tal-politika tas-sajd.

Politika tas-sajd għandha tibda billi wieħed jassumi l-interdipendenza bejn il-benesseri tal-komunitajiet tas-sajd u s-sostenibilità tal-ekosistemi, li tagħhom huma parti integrali, b'mod partikulari billi jkunu rikonoxxuti l-fatturi speċifiċi u l-importanza tas-sajd fuq skala żgħira mill-art u s-sajd artiġjanali.

L-applikazzjoni ta' approċċ ekosistemiku għall-ġestjoni tal-ibħra bilfors jimponi azzjoni multidixxiplinari u intersettorjali li tħaddan il-miżuri varji u l-politiki li għandhom impatt fuq l-ekosistemi tal-ibħra – u tmur ħafna lil hinn mill-politiki adottati fil-qasam tas-sajd – li mingħajrhom ma jkunx possibbli li jintlaħqu l-objettivi ta' dan l-approċċ.

Wieħed għandu jirrikonoxxi wkoll li hemm differenzi kbar bejn id-diversi żoni tal-baħar u r-riżorsi tagħhom, bejn id-diversi flotot u l-apparat tas-sajd użat u bejn l-impatt rispettiv tagħhom fuq l-ekosistemi, li jeħtieġ miżuri ta' ġestjoni tas-sajd li huma diversifikati, speċifiċi u adattati għal kull każ, filwaqt li s-sajjieda jingħataw kumpens għall-konsegwenzi soċjoekonomiċi tagħhom fejn ikun meħtieġ.

Minħabba li s-sajd huwa attività li tisfrutta riżors li jiġġedded fih nnifsu, l-ewwel u l-aktar ħidma ewlenija tal-ġestjoni tas-sajd hija (direttament jew indirettament) li tikkontrolla l-ħidma totali tas-sajd b'tali mod li tkun garantita l-ikbar qabda sostenibbli.

L-istrumenti eżistenti tal-ġestjoni tas-sajd, ibbażati fuq il-qabdiet totali permessi ġew s'issa identifikati bħala l-aħjar mezz biex tkun ikkontrollata l-ħidma totali, b'tali mod li għandhom impatt dirett fuq il-qabdiet u impatt indirett fuq l-isforz tas-sajd.

Id-distribuzzjoni tal-qabdiet totali permessi mill-flotot u l-apparat tas-sajd, fi ħdan il-qafas tal-osservanza tal-prinċipju tal-istabilità relattiva, taqa' taħt il-kompetenza esklużiva ta' kull Stat Membru.

Huwa vitali li l-Istati Membri jeżerċitaw is-sovranità tagħhom fuq it-territorju tagħhom, inklużi t-12-il mil tal-ibħra territorjali – li jistgħu jkunu estiżi skont il-karatteristiċi ġeografiċi partikulari tagħhom – billi jirriservaw l-aċċess għall-flotot nazzjonali tagħhom, bla ħsara għall-ftehimiet iffirmati bejn l-Istati.

Bl-istess mod, huwa kruċjali għaż-żona li tikkorrispondi għaż-ŻEE tar-reġjuni l-aktar imbiegħda li tkun ikkunsidrata bħala 'żona ta' aċċess esklużiv' fuq bażi permanenti, biex tkun garantita s-sostenibiltà tal-ekosistemi tal-ibħra, l-attività tas-sajd u l-komunitajiet lokali rispettivi.

F'dan il-kuntest, hemm tħassib dwar proposti rigward l-aċċess għar-riżorsi li għandhom l-għan li jippromwovu sistema ta' kwoti individwali trasferibbli, li jista' jkollhom konsegwenzi għal dik li hi l-konċentrazzjoni tal-attività tas-sajd u l-approprjazzjoni individwali tad-drittijiet tas-sajd.

Rigward il-ħidma tas-sajd, wieħed irid jenfasizza li l-ħidma m'għandhiex titkejjel b'mod uniformi imma għandha titqies id-diversità tal-flotot u t-tagħmir u l-metodi tas-sajd użati, u d-diversità tal-ispeċi.

Rigward restrizzjonijiet taż-żona (żoni magħluqa jew protetti bħaż-żoni tal-ibħra protetti), huwa importanti li jkun enfasizzat li dawn jeħtieġu bażi xjentifika multidixxiplinari biex ikunu appoġġjati.

Wieħed irid jiġbed ukoll l-attenzjoni għall-fatt li politika li tinkoraġġixxi l-iskrappjar indiskriminat tal-bastimenti, li ma tikkunsidrax il-fatturi speċifiċi tal-flotot, ir-riżorsi, il-ħtiġijiet rigward il-konsum f'kull Stat Membru u l-impatt soċjoekonomiku, mhijiex adegwata u ġustifikata.

Huwa għalhekk meħtieg li jitfasslu stimi xjentifiċi biex ikun stabbilit liema flotot huma kbar iżżejjed u liema riżorsi huma sfruttati b'mod eċċessiv.

Fl-aħħarnett, qed ikun enfasizzat għal darb'oħra li huwa kruċjali li l-industrija tas-sajd tkun involuta fit-tfassil, fl-implimentazzjoni u fl-evalwazzjoni tad-diversi miżuri skont il-PKS.

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostituti preżenti għall-votazzjoni finali